kardosdrur/scandi-wiki huggingface dataset:
Fårebrevet

Fårebrevet (på færøsk Seyðabrævið) fra 24. juni 1298 er Færøernes ældste dokument. Som navnet antyder, handler dokumentet om landbrugsbestemmelser for Færøerne. Brevet er skrevet på oldnordisk.

Fårebrevet er et supplement til den norske yngre gulatingslov (landslov) fra 1274 ved Magnus Lagabøter.
Der eksisterer i dag to afskrifter af Fårebrevet, det ene på Nationalarkivet i Tórshavn, og det andet på Universitetsbibloteket i Lund (Sverige) 
Udover at Fårebrevet beskriver datidens samfund er det også en vigtig kilde til forståelse af Middelalderens betalingssystemer. Mange af Fårebrevets bestemmelser har været i kraft helt op til nutiden.
I modsætning til Færingesagaen, (Island) er Fårebrevet sandsynligvis skrevet på Færøerne og beskriver bedre datidens færøske samfund. Desuden ser man i Fårebrevet, at det oldfærøske sprog allerede adskiller sig lidt fra det oldnordiske med særfærøske begreber.

Fårebrevets 16 paragraffer 

 Regler om, at fåreejeren skal bevise ejerskabet inden slagtningen 
 Om at gå på en fremmed mark 
 Hvis et får er på en fremmed mark 
 Om hvordan vilde får tæmmes 
 Om at mærke fårene. Klarlægger, at ændring af den første mærkning betragtes som tyveri 
 Om bidske hyrdehunde, erstatningspligt og om antallet af får på en mark 
 Om hvor lang fristen er ved en advarsel fra myndighederne 
 Om pligten til at anmelde indtrængning på fremmed mark 
 Om at tæmme vilde får – 2. del 
 Om at forpagte land 
 Om uønskede gæster og fattiges ret
 Om vidner
 Om beværtningsudgifter 
 Om etablering og bosætningsret 
 Om fordelingen af hvalkød
 Om drivgods

Færøernes historie
Lon Nol

Lon Nol (født 13. november 1913 i Prey Veng provinsen, Cambodja, død 17. november 1985 i Californien, USA) var politichef, guvernør, general, forsvarsminister og premierminister i Cambodja fra 1966 til 1967 og igen i 1969.

Han ledte den 18. marts 1970 et kup der afsatte kongen Sihanouk mens denne var på besøg i Sovjetunionen. Herefter forsøgte han, støttet af amerikanerne, at bekæmpe vietnamisiske styrker og Viet Cong, som opererede i Cambodja. Borgerkrig opstod imellem loyale Nol-styrker og "The National United Front of Cambodia", en koalition bestående af styrker loyale overfor Sihanouk, og de Røde Khmerer, samt andre grupperinger.

På trods af støtten fra amerikanerne, både økonomisk og militært, lykkes det ikke Lon Nol at slå de Røde Khmerer, og han måtte flygte i eksil på Hawaii d. 1. april 1975.

Politikere fra Cambodja
Várting

Várting (dansk vårting) er betegnelsen for de lokale ting (sysselting) på Færøerne fra vikingetiden indtil reformationen. 

Det var underordnede domstole, mens Lagtinget var højesteret. Det er umuligt at sige, hvor mange lokale ting der var oprindeligt, men senere holdtes de seks steder, hvilket svarede til antallet af sysler på Færøerne.

På Vágar ved Miðvágur.
På Streymoy ved Kollafjørður.
På Eysturoy ved Selatrað.
På Norderøerne i Vágur (nu Klaksvík) på Borðoy.
På Sandoy i Sandur.
På Suðuroy i Øravík.

Som navnet antyder, blev várting holdt om foråret. Undertiden holdtes der også høstting, som foregik i den oven for angivne rækkefølge. Vártinget på Vágur begyndte den 1. marts. Bekendtgørelsen om, hvornår disse sysselting skulle holdes, gik fra bygd til bygd og blev efter gammel skik modtaget med megen interesse af beboerne. De kaldtes tingakrossur (jf. tidskriftet med samme navn i 1900-tallet).

Lagmanden eller sysselmanden førte forsædet på disse forsamlinger og sorenskriveren dømte. Hvert várting var repræsenteret ved en løgrættumaður i Lagtinget på Tinganes. På denne tid blev Lagtinget kun holdt på Ólavsøkan, derefter hver måned.

Færøernes historie
Totalstation

En totalstation er et præcisionsinstrument der ved hjælp af afstandsmåling og vinkelmåling benyttes til at bestemme punkters placering. Hvis instrumentet sættes op og orienteres i et kendt koordinatsystem, vil det kunne beregne koordinater til sigtepunkter. Ligeledes vil indbyggede programmer kunne hjælpe med at afsætte et punkt med et kendt koordinatsæt, eller specialprogrammer kan hjælpe med andre afsætnings- og opmålingsopgaver, fx at afsætte punkter relativt til en linje.

En totalstation står typisk på et treben (stativ), skal sigte til et prisme, reflekterende tape eller faste objekter (afhængig af hvor avanceret udstyret er), og kan i nogle tilfælde fjernbetjenes.

Instrumentet sættes op, justeres til vandret, justeres eventuelt ind over et kendt punkt hvortil højden beregnes, og der sigtes og tages målinger til tilstrækkeligt mange kendte punkter til at instrumentet kan beregne sin egen placering og orientering med tilfredsstillende nøjagtighed. Herefter kan sigtes til prisme eller andet, og afsætning og opmåling foretages.

Se også 
 Teodolit

Eksterne henvisninger 

Vinkel
Måleinstrumenter
ASEAN

ASEAN (Association of Southeast Asian Nations, Sammenslutningen af Sydøstasiatiske Nationer), blev grundlagt d. 8. august 1967 i Bangkok, Thailand, af Filippinerne, Indonesien, Malaysia, Singapore og Thailand.
ASEAN har til formål at styrke den økonomiske, sociale, og kulturelle udvikling i medlemslandene.
Man kan sige, at ASEAN er et modstykke til EU, dog meget svagere, nærmere sammenligningt med det tidligere EF.

Brunei Darussalam blev medlem 8. januar 1984, Vietnam 28. juli 1995, Laos og Myanmar (Burma) 23. juli 1997 og Cambodja 30. april 1999.

Se også 
RCEP, Regional Comprehensive Economic Partnership, verdens største frihandelsaftale, bestående af ASEAN og yderligere fem lande.

Eksterne henvisninger 
Johanna Son. When Asean just isn't Asean enough. 2018-09-13. Bangkok Post

ASEAN Secretaria 

Internationale organisationer
Etableret i 1967
Rodemester

En rodemester var en slags embedsmand, som tidligere fandtes i købstæderne. Hvervet som rodemester var borgerligt ombud, idet der i hvert kvarter eller rode skulle være en rodemester. 

Rodemesterens opgave var at føre tilsyn med borgerne. Han førte mandtal og organiserede folketællinger. Han holdt øje med flytninger og udlejning. I nogle tilfælde skulle han også sørge for indkvartering af tropper, opkræve skatter, holde opsyn med ildsteder og hjælpe brandfogeden. På mange måder svarer funktionen dermed til sognefogeden i landsognene.

Titler
Sgt. Pepper's Lonely Hearts Club Band

Sgt. Pepper's Lonely Hearts Club Band er den britiske rock-gruppe The Beatles' ottende album. Det udkom som lp på pladeselskabet Parlophone 1. juni 1967 og besatte førstepladsen på Storbritanniens hitliste de følgende 23 uger.

Albummet betragtes af mange som et af musikkens absolutte højdepunkter især pga. dets nyskabende sange, som The Beatles brugte omkring 700 timer i studiet på. Optagelserne spændte fra december 1966 til april 1967, og de stillede høje krav til studieteknikerne og producer George Martin, da Paul McCartney og John Lennon var ivrige for at gå hidtil uprøvede veje.

Det var ikke kun den musikalske del af Sgt. Pepper (som albummet forkortes) der var nyskabende; albummet er nemlig et af verdens første konceptalbum. Det bygger på idéen om Sgt. Pepper og hans ensomme hjerters klub-band, som Paul McCartney fik fra en børnebog. Lp'ens to sider fungerer derfor som en koncert med alt hvad dertil hører, herunder stemning af instrumenter og afsluttende ekstranummer.
Alt dette var nyt midt i 1960'erne, hvor et album ellers nemt kunne ligne en mere tilfældig samling sange.

Albummets cover, der vandt en Grammy Award, er et farverigt fotografi af The Beatles i uniformer, stående blandt mere end 70 pap-gengivelser af prominente personer, deriblandt Edgar Allan Poe, Marilyn Monroe, Aleister Crowley og Bob Dylan. John Lennon ville også have haft Adolf Hitler med på coveret, men det blev fjernet i sidste øjeblik.

Den 1. juni 1987, hvor verden kunne synge med på albummets begyndelseslinje "It was twenty years ago today", blev Sgt. Pepper udsendt på cd.
Ifølge musikmagasinet Rolling Stone har albummet solgt 11,7 mio. eksemplarer i alt.

Spor 
 Alle sange er skrevet af Lennon-McCartney, hvis ikke andet fremgår.

 Sgt. Pepper's Lonely Hearts Club Band
 With a Little Help from My Friends
 Lucy in the Sky with Diamonds
 Getting Better
 Fixing a Hole
 She's Leaving Home
 Being for the Benefit of Mr. Kite!
 Within You Without You (Harrison)
 When I'm Sixty-Four
 Lovely Rita
 Good Morning Good Morning
 Sgt. Pepper's Lonely Hearts Club Band (Reprise)
 A Day in the Life

Beatles-album
Album fra 1967
Konceptalbum
Han, hun og Hamlet

Han, hun og Hamlet (også kendt som Fy og Bi-film 33) er en dansk film fra 1932. Det var Fyrtårnet og Bivognens første film med tale.

Medvirkende 
 Carl Schenstrøm – Fy, havemand på pigeskole
 Harald Madsen – Bi, havemand på pigeskole
 Marguerite Viby – Eva
 Christian Schrøder – Evas far
 Willy Bille – Evas mor
 Hans W. Petersen – Styrmand
 Olga Svendsen – Pigeskolens forstanderinde
 Christian Arhoff – Teaterdirektør
 Erna Schrøder – Primadonna
 Einar Juhl – Regissør
 Jørgen Lund – Skipper
 Arthur Jensen – Kok
 Alex Suhr – Skuespiller
 Henry Nielsen – Sømand
 Johannes Andresen – Sømand
 Solveig Sundborg
 Aage Bendixen – Sømand
 Poul Reichhardt – Sømand
 Bruno Tyron – Sømand
 Asbjørn Andersen – Sømand
 Tove Wallenstrøm – Elev på pigekostskolen
 Emilie Nielsen – Kokkepige
 Else Herbert – En ældre kvinde
 Viggo Wiehe – En ældre mand

Eksterne Henvisninger 

Danske film fra 1932
Film instrueret af Lau Lauritzen Sr.
Fy og Bi-film
Peter Gabriel

Peter Brian Gabriel (født 13. februar 1950 i Surrey, England) er en engelsk musiker.
Han fik sit gennembrud som sanger i gruppen Genesis, hvor han spillede en afgørende rolle som karismatisk frontfigur.
Han klædte sig ud i forskellige kostumer, f.eks. med et rævehoved eller som en gigantisk solsikke. 
I 1975 forlod han gruppen for at gå solo.

Gabriel har siden sin første soloplade i 1977 kredset omkring et meget subjektivt og eksperimenterende udtryk og har været åben over for ikke-vestlig musik.

Med pladen So fra 1986 brød han for alvor igennem hitmuren. Herfra stammer monsterhittet Sledgehammer, som bl.a. nåede 1.pladsen i USA. 

Andre hits fra So er Big Time og Don't Give Up – en duet med Kate Bush. Generelt er Gabriel blevet hyldet som en kunstner, der er populær uden at gå på kompromis med sin musik.

Selvom han i sine unge år havde afvist en plads på filmskolen, forblev han interesseret i det visuelle. Videoen til Sledgehammer var banebrydende, bl.a. på grund af sin animation, og vandt 9 MTV Awards foruden flere andre priser.

Peter Gabriel står desuden bag pladeselskabet Real World.

Diskografi

Med Genesis 
 From Genesis To Revelation, (1969)
 Trespass, (1970)
 Nursery Cryme, (1971)
 Foxtrot, (1972)
 Genesis Live, (1973)
 Selling England by the Pound, (1973)
 The Lamb Lies Down on Broadway, (1974)

Solo 
 Peter Gabriel, (I - Car) (1977)
 Peter Gabriel, (II - Scratch) (1978)
 Peter Gabriel, (III - Melt) (1980)
 Peter Gabriel, (IV - Security) (1982)
 Plays Live, (1983)
 Birdy, (1985) : soundtrack fra filmen Birdy
 So, (1986)
 Passion, (1989) : musik fra filmen The Last Temptation of Christ
 Shaking the Tree, (opsamling, 1990)
 Us, (1992)
 Revisited, (opsamling, 1992)
 Secret World Live, (1994)
 OVO, (2000)
 Long Walk Home, (2002) : musik fra filmen Rabbit-Proof Fence
 Up, (2002)
 Hit, (opsamling, 2003)
 Scratch my back, (2010)
 New Blood, (2011)
 i/o, (2023)

Eksterne henvisninger 
 
 

Musikere fra England
Rockmusikere fra England
Fløjtenister fra Storbritannien
Har spillet på Roskilde Festival
Sangere fra England

Briter i 1900-tallet
Briter i 2000-tallet
Genesis
Skudsmålsbog

Med Forordning om Skudsmaalbøgers Indførelse for Tjenestetyender af 5. september 1832 blev det bestemt, at alle tjenestefolk skulle have en skudsmålsbog. Det var en lille fortrykt bog, hvori mange forskellige attester kunne indføres.

Første indførsel var ofte konfirmationsattesten. Derefter kunne der komme vaccinationsattester, påtegning ved flytning til et andet sogn og vidnesbyrd fra præsten.

Ved flytning fra et sogn til et andet skulle skudsmålsbogen forelægges for sognepræsten i begge sogne. Han påtegnede den og førte flytningen ind i kirkebogen i til- og afgangslisterne. Efter 1873 overgik denne funktion til sognefogeden hhv. byfogeden, der førte flytningen ind i tyendeprotokollen.

Loven krævede, at alle der søgte arbejde udenfor deres fødesogn, skulle have en skudsmålsbog. En person, der mistede sin skudsmålsbog, kunne derfor straffes for det. Under en ansættelse blev skudsmålsbogen opbevaret af husbonden. Dermed var det umuligt for den ansatte at forlade pladsen i utide.

I 1867 blev det forbudt for husbonden at skrive andet end tjenestetidens varighed i skudsmålsbogen. Ordningen med skudsmålsbøger blev ophævet i 1921. Samtidig blev husbondens revselsesret ophævet.

Bøger
Firebladssystemet

Firebladssystemet er den betegnelse, man normalt bruger om det fænomen, at der i første halvdel af 1900-tallet i større bysamfund eller regioner i Danmark normalt var fire aviser, der hver var knyttet til et bestemt politisk parti: De Konservative, Venstre, Det Radikale Venstre og Socialdemokratiet. Systemet toppede omkring 1914 med 241 aviser fordelt ud over Danmark. Efter 1. verdenskrig brød systemet sammen efterhånden som avisernes fokus flyttede sig fra partipolitik til nyhedsjournalistik.

Selv om danske aviser ikke længere har noget formelt tilhørsforhold til politiske partier, 
forbindes flere af dem alligevel med en bestemt politisk orientering. Berlingske Tidende knyttes til De Konservative, Morgenavisen Jyllands-Posten til Venstre, Politiken til Det Radikale Venstre og Avisen.dk til SF og Socialdemokratiet. 

Aviser fra Danmark
Journalistik
Thomas Sørensen (fodboldspiller, født 1976)

Thomas Sørensen (født 12. juni 1976 i Fredericia) er en dansk tidligere fodboldmålmand, der sluttede sin karriere i Melbourne City i den australske liga, men havde størstedelen af sin karriere i engelske klubber og nåede 362 Premier League-kampe. Desuden spillede han 101 landskampe for .

Han begyndte sin seniorkarriere i OB, hvor han dog ikke fik kampe, men i stedet blev udlejet til først Vejle og siden Svendborg. Herfra kom han til Sunderland A.F.C. og siden til Aston Villa, inden han i 2008 kom til Stoke City.

Han har spillet 101 A-landskampe og deltaget i fire slutrunder: EM 2000, VM 2002, EM 2004 og VM 2010. Han var oprindeligt udtaget til EM 2012, men en rygskade betød, at han blev valgt fra med mindre end to uger til slutrundens start. I sommeren 2012 valgte han at stoppe på landsholdet.

Thomas Sørensen indstillede sin karriere den 24. juli 2017.

Statistik

Referencer

Eksterne henvisninger 

 
 Spillerprofil på Aston Villa FC's hjemmeside – engelsk

Personer fra Fredericia
Fodboldlandsholdsspillere fra Danmark
Fodboldspillere fra Odense Boldklub
Fodboldspillere fra Vejle Boldklub
Fodboldspillere fra Sunderland A.F.C.
Fodboldspillere fra Aston Villa F.C.
Fodboldspillere fra Stoke City F.C.
Fodboldspillere fra Svendborg fB
Fodboldspillere fra Melbourne City FC
Deltagere ved det europæiske mesterskab i fodbold 2000
Deltagere ved verdensmesterskabet i fodbold 2002
Deltagere ved det europæiske mesterskab i fodbold 2004
Deltagere ved verdensmesterskabet i fodbold 2010
Slægtsnavn

Et slægtsnavn er et efternavn, som bruges indenfor en slægt og gives videre til kommende generationer efter helt faste regler. I de fleste tilfælde er det faderens efternavn, der gives videre til børnene. Reglerne for, hvordan navnet gives videre er fastlagt i navneloven.

I Danmark indførtes egentlige slægtsnavne efter denne model for adelige med navneloven af 1526 og for alle andre i 1828.

Se også 
 Patronym
 Metronym
 Tilnavn
 Latiniserede efternavne
Tilnavn

Et tilnavn er et ekstra efternavn. Det gives ofte for at adskille to personer, der hedder det samme, og det beskriver ofte en egenskab.

Før indførelsen af faste slægtsnavne i Danmark i 1828 var brugen af tilnavne meget udbredt, og langt de fleste danske slægtsnavne er oprindeligt opstået som tilnavne. Udvalget af fornavne var meget begrænset, og patronymerne gav ikke meget mere variation. Selv i små landsbyer kunne der nemt være flere af navnet Hans Nielsen og Søren Jensen. 

Typiske tilnavne er afledt af erhverv (Møller, Smed, Bonde) eller oprindelse (Molbo, Thybo, Nørby). De kunne beskrive en bopæl (Østergaard, Lund, Skov) eller en personlig favorit (Buch, Rubin). 

Tilnavne kunne gå i arv fra far til søn, men sjældent fra far til datter. Børn blev sjældent kaldt ved tilnavn. Oftest overtog sønnen først tilnavnet som voksen. Et tilnavn kunne skifte i løbet af livet. Chresten Juulsgaard bliver til Chresten Bording, da han flytter fra Bording til Hvejsel. Et tilnavn kunne også gå i arv fra svigerfar til svigersøn, hvis denne overtog gården.

Et tilnavn må ikke forveksles med et øgenavn. I mange tilfælde havde tilnavnene officiel karakter: de blev brugt i kirkebogen, og der var sjældent noget nedværdigende ved dem.

Referencer 

Navne
Berengar af Tours

Berengar af Tours (født ca. 998, død 6. januar 1088) var en middelalderlig teolog, der studerede under den biskop Fulbert ved domskolen i Chartres, der var velkendt i samtiden. Ved studiet af klassikerne opnåede han et friere syn på flere ting og også en dialektisk skoling, som han brugte i sin bedømmelse af de overleverede, teologiske læresætninger. I samtiden blev han desuden berømt for sin indsigt i lægevidenskaben og for sine betydelige evner som digter.

I 1040 blev han domherre ved domkirken i Tours og ærkediakon i Angers, hvor han ejede store godser. På grund af sin vindende personlighed og sin lærdom blev Berengar årsagen til, at domskolen i Tours fik et stort ry, som kun den normanniske klosterskole i Bec kunne måle sig med. Hans selvstændige opfattelse af flere ting vakte ganske vist gejstlighedens opmærksomhed, men det var hans udtalelser om nadveren, der bragte ham på kant med myndighederne. Han havde nemlig opdaget, at transsubstantiationslæren var en opfindelse af "en ikke meget klart tænkende munk (Radbertus) i Karl den Skaldedes dage", og ved studiet af kirkefædrene havde han fået den overbevisning, at nadveren er en åndelig nydelse, et tegn eller et pant på frelsen ved Kristi død. Det skrev han i 1049 om i et brev til Lanfrank, forstanderen for klosterskolen i Bec. Han fremlagde brevet på påskesynoden i Rom i 1050, hvor det blev fordømt. Berengar blev indstævnet til synoden i Vercelli samme år, men på vejen dertil blev han fængslet af kong Henrik 1. af Frankrig, og synoden dømte ham i hans fravær.

Berengar lod sig dog ikke skræmme, end ikke da man beskyldte ham for at nære kætterske meninger om barnedåben og ægteskabet. I 1059 blev han stævnet til Rom, hvor en synode tvang ham til at tilbagekalde sin nadverlære, men efter sin hjemkomst fremsatte han den på ny og kaldte paven (Nikolaus II) for et nul og sine modstandere dumrianer. Striden blev mere og mere voldsom, indtil han på påskesynoden i Rom 1079 atter lod sig tvinge til at tilbagekalde sin opfattelse. De sidste år levede han på øen Saint-Cosme ved Tours, hvor han blev æret næsten som en helgen og stadig uden at have skiftet mening.

Personer fra middelalderen
Teologer fra Frankrig
Filosofi i middelalderen
John Poo Beresford

Sir John Poo Beresford (født 1766, død 2. oktober 1844) var en engelsk admiral.

Han indtrådte i marinen 1782, blev løjtnant 1790 og havde som sådan et særlig hemmeligt hverv i Genova og Torino, men måtte flygte forklædt. 1794 var han chef for korvetten The Lynx og kæmpede mod to større franske orlogsmænd og frelste sin konvoj. Han bjærgede senere med stor dygtighed fregatten Thetis, som var drevet på land, og erobrede en stor fransk kaper. For disse fortjenester forfremmedes han til kaptajn (kommandør) og fregatchef. Erobrede 1795 med fregatten The Hussar to større franske orlogsskibe og fik som belønning kommandoen over det ene, med hvilket han kæmpede mod og forjog et fransk linjeskib og erobrede et stort, rigtladet spansk skib ved Bahama og drev et andet på land.

1798 sendtes Beresford til Vestindien, og okkuperede de danske og svenske øer og udmærkede sig på flere måder. Senere var han øverstbefalende på stationen ved Halifax, hvor han for sin dygtighed og energi fik handelsstandens anerkendelse. Han sendtes herfra til Ferrol på blokade, men detacheredes
1808 med tre skibe for at blokere Lorient. Den franske admiral Villaumez forjog ham vel, men han vendte snart efter tilbage og hævdede derefter sin stilling. Beresford benyttedes senere (1810) først som øverstkommanderende for blokaden ved Brest, gik derefter til Lissabon, hvor han opererede mod franskmændene sammen med lord Wellington. I krigen med hollænderne blokerede han 1811 Texel og var året efter mod Amerika i egenskab af commodore. 1814 udnævntes han til baronet og kort efter til kontreadmiral. 1820-1823 var han chef for stationen ved Leith og blev ved denne lejlighed æresborger i Edinburgh, ligesom han 1821 forfremmedes til viceadmiral. 1838 blev han virkelig admiral. 1812-1835 var han tillige parlamentsmedlem.

Referencer

Personer fra England
Admiraler fra Storbritannien
Baronet

Baronet (forkortes Bart eller Bt) er en arvelig britisk ridderklasse, der indstiftedes 1611 af Jakob 1. af England for enhver, der ville bidrage til Irlands undertvingelse ved at stille 30 væbnede eller betale en sum af 1095 £. Efter den oprindelige bestemmelse skulle antallet af baronetter ikke overskride 200; dette overholdtes dog lige så lidt som kravet på pengeydelsen. Baronet danner en mellemklasse mellem Peerage og Gentry. En baronet har ligesom en Knight (ridder) titlen sir, der nødvendigvis må efterfølges af fornavnet eller i det mindste forbogstavet, f.eks. sir Charles Dilke (eller sir C. Dilke), sir John Lubbock (eller sir J. Lubbock); derimod kan man ikke bruge sir alene med efternavnet; man kan således ikke sige eksempelvis sir Dilke eller sir Lubbock. En baronets frue er ligesom en lords (og en knights) frue lady, i tiltale My Lady.

Heraldik 

Baronetter får en særlig augmentation til deres våben, nemlig et lille skjold med en rød hånd i hvidt felt, afledt af Ulsters våben. De skotske baronetter "af Nova Scotia", der udnævntes fra 1625 og frem, har i stedet et badge med Nova Scotias våben omkranset af mottoet "FAX MENTIS HONESTAE GLORIA" (Æren er lyset, der leder den retskafne sjæl).

Adelige titler
Cocktail (dansk film)

Cocktail er en dansk film fra 1937.
 Manuskript Emanuel Gregers og Børge Müller.
 Instruktion Emanuel Gregers.

Medvirkende 
 Liva Weel
 Marguerite Viby
 Hans W. Petersen
 Christian Arhoff
 Stig Lommer
 Osvald Helmuth
 Ludvig Brandstrup

Eksterne henvisninger 
 

Danske film fra 1937
Op med humøret (film fra 1943)

Op med humøret er en dansk film fra 1943, instrueret af Ole Berggreen.

Medvirkende 
 Ib Schønberg
 Gerda Neumann
 Ulrik Neumann
 Henry Nielsen
 Sigrid Horne-Rasmussen
 Marguerite Viby
 Poul Reichhardt
 Ludvig Brandstrup
 Osvald Helmuth
 Carl Fischer

Eksterne henvisninger 
 

Komediefilm fra Danmark
Danske film fra 1943